
Aires Mateus testvérek térépítészete

A dolgozat fő témája és célja az Aires Mateus fivérek térépítészetének és tervezési metódusának kutatása és bemutatása. A testvérpár munkássága és a vizsgált épületeik mellett a portugál kultúra, művészet és építészet, valamint a kortárs portugál építészet megismerését is fontosnak tartottuk, hogy teljesebb képet kapjunk Mateusék tervezési hátteréről és arról, hogy milyen közegből merítenek ötletet munkáikhoz.
A kutatás során Campus Hungary ösztöndíjjal személyesen is tanulmányozhattuk a portugáliai helyszíneket. Utazásunk során a tervezők hét középületét sikerült felkeresnünk. A hét épület hat különböző városban található, mindegyiknek különböző a funkciója, teljesen egyedi építészeti koncepció alapján épült, mégis mindegyiket áthatja Aires Mateusék térszemlélete, és a rájuk jellemző tervezői metódus. Az épületek időben 1998-tól 2010-ig terjedő időintervallumot ölelnek fel, mely már Mateusék érett, kialakult időszaka, de nyomon követhetjük a téralakításuk első gondolatait, fejlődését, a Rektori épület kezdeti útkeresésétől az Idősek otthona kiforrott térelméletéig. A nagy változatosság miatt alkalmasnak találtuk a hét épületet, hogy ezek alapján mutassuk be, és vezessük végig a testvérpár tervezési módszertanát és térelméletét.
A dolgozat alapja a következő hét épület: Az Universidade NOVA de Lisboa Rektori Épülete Lisszabonban, szintén Lisszabonban a Mar de Oriente üzlet- és irodaház, a Santa Marta Világítótorony Múzeum Cascais-ban, az Idősek otthona Alcacer do Sal-ban, a Kulturális Központ Sinesben, Mourában egy tömbbeépítésük és egy általános iskola Vila Nova da Barquinha-ban.
Airesék helyhez való viszonyukat, tömeg és térformálásukat, térelméletüket, homlokzatképzésüket és anyaghasználatukat, belső térképzésüket összességében bemutatjuk, majd a kiválasztott hét épület alapján részletesen is elemezve vonjuk le a konklúzióinkat. Magyar viszonylatban és számunkra mit jelent az építészetük? Van-e következő elágazása ennek a „stílusnak”? Hova halad ez a fajta építészet, nem tart-e zsákutcába?



